b'\n_START_ARTICLE_\nElektros lizdas\n_START_SECTION_\nTrys elektros lizdo kontaktai\n_START_PARAGRAPH_\nDauguma \xc5\xa1iuolaikini\xc5\xb3 elektros lizd\xc5\xb3 turi tris kontaktus.\n_START_SECTION_\nFaz\xc4\x97 (arba \xe2\x80\x9egyvasis\xe2\x80\x9c, angl. live, L)\n_START_PARAGRAPH_\nFazinis kontaktas ne\xc5\xa1a gali\xc4\x85 perduodan\xc4\x8di\xc4\x85 elektros srov\xc4\x99. B\xc5\xabtent \xc5\xa1io kontakto prisilietimas yra pavojingas ir gali b\xc5\xabti mirtinas. Paprastai fazinis yra tik vienas lizdo kontaktas, bet kai kuriose senose instaliacijose abu kontaktai gali b\xc5\xabti \xe2\x80\x9egyvieji\xe2\x80\x9c. Taip gali b\xc5\xabti jei \xc4\xaf lizd\xc4\x85 atvestos dvi trifaz\xc4\x97s srov\xc4\x97s fazin\xc4\x97s at\xc5\xa1akos arba jis sujungtas su vienfazio transformatoriaus apvija kurios vidurinis ta\xc5\xa1kas \xc4\xaf\xc5\xbeemintas. Toki\xc5\xb3 instaliacij\xc5\xb3 pasitaiko senesniuose Anglijos bei Skandinavijos namuose.\n_START_SECTION_\nNulis (arba neutralusis, angl. neutral, N)\n_START_PARAGRAPH_\nNulinio kontakto \xc4\xaftampa paprastai (i\xc5\xa1skyrus kai kuriuos specialius atvejus) yra lygi \xc5\xbeem\xc4\x97s potencialui, tod\xc4\x97l jei instaliacija \xc4\xafrengta be klaid\xc5\xb3 ir visi \xc4\xafjungti elektros prietaisai taip pat yra tvarkingi, j\xc4\xaf liesti netur\xc4\x97t\xc5\xb3 b\xc5\xabti pavojinga. Ta\xc4\x8diau d\xc4\x97l klaid\xc5\xb3 ar gedim\xc5\xb3 nulinis laidas gali lengvai tapti lygiai tiek pat pavojingas, kaip ir \xe2\x80\x9egyvasis\xe2\x80\x9c. Tod\xc4\x97l elektros \xc4\xafrang\xc4\x85 projektuojantys specialistai bei laidus ved\xc5\xbeiojantys elektrikai su juo elgiasi tiek pat atsargiai, kaip ir su faziniu laidu._NEWLINE_Pagrindinis nulinio laido pavojus gl\xc5\xabdi tame, jog jis tampa mirtinai pavojingas jei kuriame nors ta\xc5\xa1ke yra nutraukiamas. Tuomet nutrauktoji dalis gali \xc4\xafgauti toki\xc4\x85 pat auk\xc5\xa1t\xc4\x85 \xc4\xaftamp\xc4\x85, kaip ir fazinis laidas. Tod\xc4\x97l, nors nulinis ir \xc4\xaf\xc5\xbeeminimo laidai instaliacijai normaliai dirbant turi artim\xc4\x85 potencial\xc4\x85 bei paprastai yra viename i\xc5\xa1 tolim\xc5\xb3 ta\xc5\xa1k\xc5\xb3 sujungti, papildomai juos kur nors sujungti grie\xc5\xbetai draud\xc5\xbeiama, i\xc5\xa1skyrus ai\xc5\xa1kiai taisykli\xc5\xb3 reglamentuotus atvejus.\n_START_SECTION_\n\xc4\xae\xc5\xbeeminimas (angl. ground, protective earth, PE)\n_START_PARAGRAPH_\n\xc4\xae\xc5\xbeeminimo kontaktas sujungiamas su elektros prietaiso korpusu. Instaliacijai teisingai dirbant, elektros srov\xc4\x97 \xc4\xaf\xc5\xbeeminimo laidu neteka. Ta\xc4\x8diau jei, prietaisui sugedus, fazinis laidas palie\xc4\x8dia prietaiso korpus\xc4\x85, maitinimo \xc5\xa1altinis trumpai sujungiamas grandine: fazinis laidas \xe2\x80\x93 prietaiso korpusas \xe2\x80\x93 \xc4\xaf\xc5\xbeeminimo laidas (nulinis ir \xc4\xaf\xc5\xbeeminimo laidas ties maitinimo \xc5\xa1altiniu yra tarpusavyje sujungti). Paprastai i\xc5\xa1kart perdega saugiklis ir maitinimo \xc5\xa1altinis atjungiamas. Tokiu b\xc5\xabdu teisingai \xc4\xafrengtas \xc4\xaf\xc5\xbeeminimas apsaugo nuo elektros prietaiso gedim\xc5\xb3._NEWLINE_Teori\xc5\xa1kai kaip \xc4\xaf\xc5\xbeeminim\xc4\x85 galima naudoti ir nulin\xc4\xaf kontakt\xc4\x85, ta\xc4\x8diau tai gali b\xc5\xabti pavojinga jei nulinis laidas b\xc5\xabt\xc5\xb3 nutrauktas tarp prietaiso ir maitinimo \xc5\xa1altinio. Visgi, pavyzd\xc5\xbeiui, daugelyje sen\xc5\xb3 \xc5\xa0veicarijos nam\xc5\xb3 su naujai \xc4\xafrengtomis trij\xc5\xb3 kontakt\xc5\xb3 rozet\xc4\x97mis bet dviej\xc5\xb3 laid\xc5\xb3 (be \xc4\xaf\xc5\xbeeminimo) instaliacija \xc4\xaf\xc5\xbeeminimo laidas sujungtas su nuliniu laidu, matyt tariant jog profesionaliai pri\xc5\xbei\xc5\xabrima namo instaliacija daug patikimesn\xc4\x97 u\xc5\xbe \xc4\xafvairius ki\xc5\xa1tuku prijungiamus elektros prietaisus.'